Jesus al matsch da ballape

Da Anthony de Mello

Las sabientschas dal mund concentradas sco sut ina marella: Experientschas da vita anticas e modernas, dal vest e da l’orient. Nus laschain cumparair da temp en temp istorgettas da sabientscha da l’autur da l’India Anthony de Mello (1931–1987). Enfin sia mort era il pader gesuit in zunt enconuschent maister d’exercizis. Sias ovras da renum mundial èn vegnidas translatadas en plirs linguatgs.
Jesus Cristus ha ina giada declerà ch’el nun haja anc mai visità in matsch da ballape. Uschia avain jau e mes amis prendì el cun nus ad in gieu. Igl è stà ina battaglia selvadia tranter ils boxists protestants ed ils cruschaders catolics. Ils cruschaders han fatg l’emprim gol. Jesus ha dà auts sbratgs ed ha tratg en l’aria ses chapè. Alura èn ils boxists rivads enavant. E puspè ha Jesus acclamà selvadiamain ed ha tratg en aut ses chapè.
Quest depurtament aveva fatg vegnir confus l’um davos nus. El ha pitgà a Jesus sin la spatla ed ha dumandà: “Per tge partida berglais Vus, bun um?”
“Jau”, ha Jesus che era dentant vesaivlamain agità dal gieu, respundì “oh, jau na sbragel per nagina partida. Jau sun mo qua per giudair il gieu.”
Il dumandader è sa drizzà vers ses vischin ed ha remartgà in pau da rir: “Hm, in ateist!”
Sin la via da return avain nus explitgà a Jesus pertutgant la posiziun da las religiuns en il mund dad oz. “Dieu, glieud pietusa è in pievel curius”, avain nus ditg, “els paran dad adina vulair crair che Dieu saja da lur vart ed encunter la glieud da l’autra partida.”
Jesus ha consentì. “Perquai na ma fixesch jau mai sin religiuns, jau ma fixesch sin umans”, ha el ditg. “Umans èn pli impurtants che religiuns. L’uman è pli impurtant ch’il sabat.”
“Ti duessas metter sin la stadaira tes pleds”, ha in da nus ditg in pau preoccupà. “Ti ès ina giada gia vegnì crucifitgà pervia d’ina chaussa uschia.”
“Gea – e quai da glieud pietusa”, ha Jesus respundì.